San Francisco
See artikkel räägib linnast USA California osariigis. Teiste tähenduste kohta vaata lehekülge San Francisco (täpsustus). San Francisco (ametlikult City and County of San Francisco) on linn Ameerika Ühendriikides California osariigis. San Francisco on San Francisco lahe piirkonna (Bay Area) kultuuri- ja finantskeskus. San Francisco paikneb San Francisco poolsaare põhjatipus 121,5 km² suurusel alal, kus asustustihedus on 7272 in/km². See on kõige tihedama asustusega suurlinn Californias ja New Yorgi järel USA-s teine. Elanike arv on 2020. aasta rahvaloenduse kohaselt 873 965. 2010. aastal oli elanikke 805 235. See on elanike arvult osariigi neljas linn ja USA-s 17. kohal. San Francisco linnastus elab üle 4,7 miljoni inimese. Algselt eksisteerisid San Francisco linn ja maakond eraldi. 1856. aastal moodustati San Francisco maakonna lõunaosast San Mateo maakond, misjärel San Francisco linn ja maakond ühendati. Praegu katab San Francisco linn kogu San Francisco maakonna. San Francisco maakond on pindalalt osariigi väiksem maakond, kuid elanike arvult kaheteistkümnes. 2019. aastal oli San Francisco maakond sisemajanduse kogutoodangult 11. kohal.